आरडीएसओ ने सोमवार को 60 किमी प्रतिघंटे की स्पीड में मेट्रो दौड़ाई। एलएमआरसी व एलस्टाम के इंजीनियरों की मौजूदगी में आरडीएसओ ने पहले दिन मेट्रो को नौ राउंड चलाया। इसमें सात राउंड मेट्रो डिपो में दौड़ी और दो राउंड ट्रांसपोर्टनगर से चारबाग तक चलाईगयी। पहले दिन का ट्रायल सफल रहा है। 26 मार्च से मेट्रो को जनता के लिए शुरू होनी है। इसके लिए आरडीएसओ ने मेट्रो का ट्रायल शुरू कर दिया है। सोमवार को मेट्रो के अन्दर-बाहर सैकड़ों सेंसर, कैमरे व अन्य उपकरण लगाए गए हैं जो इसकी हर गतिविधि पर नजर रख रहे हैं। सभी उपकरणों को चालू करने के बाद सोमवार की सुबह करीब 10 बजे ट्रेन डिपो में चला दी गयी थी। केवल डिपो में ही मेट्रो ने सात चक्कर लगाए। आरडीएसओ ने पहले डिपो के टेस्ट ट्रैक पर इसे दौड़ाया। इसके बाद यहां बनी पटरियों पर इसे पहले 50 किलोमीटर फिर 60 किलोमीटर की स्पीड में चलाया गया। डिपो में हुए ट्रायल में सब कुछ सही मिलने के बाद इंजीनियरों ने इसे मेन एलीवेटेड ट्रैक पर लाने का निर्णय किया। इसके लिए ट्रांसपोर्टनगर से चारबाग तक ट्रेन के दो चक्कर लगाए गए। पहले चक्कर में मेट्रो को नान स्टाप 50 किलोमीटर की रफ्तार और दूसरे चक्कर में 60 किलोमीटर की रफ्तार से चलाया गया। ट्रायल में सब कुछ सही पाया गया है।